ኢሕአዴግ በመግለጫው መጨረሻ ላይ፣ ባደረገው ‹‹ሰፊና ዝርዝር የሁኔታዎች ግምገማ›› ላይ በመመሥረት ‹‹አጣዳፊ ችግሮችን እየፈታ፣ ለዘላቂ ለውጥ መሥራት እንዳለበት›› የወሰነው የሚከተሉት ብሎ በስምንት ተራ ቁጥር በዘረዘራቸው ‹‹አቅጣጫዎች ላይ ትኩረት ሰጥቶ›› ነው፡፡ እዚህ ዝርዝር ውስጥ ውስጠ ፓርቲ ዴሞክራሲ፣ የፓርቲዎች መርህ አልባ ግንኙነት፣ የፕሬስና ሐሳብን የመግለጽ ነፃነት፣ የሕግ የበላይነት፣ የሕዝብ አመኔታ፣ የሕዝብ ጥያቄ፣ ፌዴራላዊ ሥርዓትና አገራዊ አንድነት፣ የሲቪል ማኅበረሰብ የሚሉ ቃላትና ጽንሰ ሐሳቦች ታጭቀዋል፡፡ አንዳንዶቹ ከሚጠሩበት ሐረግ/ስያሜ በላይ፣ ወይም ካነገቡት መፈክር ውጪ፣ ወይም ካንጠለጠሉት መፈክር ቢጤ መለያ የዘለለ ያልተፍታቱ፣ የሕዝብ ግንዛቤና ንቃት ያልሆኑ፣ አፋዊ ኳኳቴ ብቻ ሆነው የቀሩ ሕገ መንግሥታዊ ጽንሰ ሐሳቦች ናቸው፡፡ ሌሎቹ የገዥው ፓርቲ የሐሳብ ፈለጎች መታወቂያ ብቻ ሆነው ያረፉ የጠራ መግለጫ ያልተሰጣቸው ትርጉም አልሰጥ ያሉ ቃላት ናቸው፡፡ እንደ ‹‹አገራዊ አንድነት›› ያሉት ደግሞ ‹‹የትምክህቱ ጎራ›› መታወቂያ ሆነው የዘለቁ፣ የተረሱና ተደፍቀው ቆይተው አሁን አሁን የተነሱ ሐሳቦችም አሉ፡፡
